정조 5년
辛丑五月十一日卯時。上御誠正閣。大臣備局堂上引見入侍時。領議政徐命善。右議政李徽之。行知中樞府事具善復。兼吏曹判書洪樂性。戶曹判書鄭尙淳。開城府留守鄭好仁。行副司直金熤。漢城府判尹金魯鎭。行訓鍊院都正李敬懋。行副司直徐有寧。掌令任濟遠。校理徐有成。行左承旨李亨逵。假注書趙衍德。事變假注書姜彙鈺。記事官文采五徐龍輔。以次進伏訖。上曰。明日應講翰林出去。以兼春秋入侍。彙鈺承命出。召兼春秋趙錫晦進伏。龍輔退出。上曰。備堂牌去來。何以爲之乎。亨逵曰。李衍祥鄭民始蔡弘履徐有隣。俱爲牌不進矣。上曰。違牌備堂。更爲牌招。出榻敎命善曰。日間聖體。若何。而膈滯之症。益復差勝乎。上曰。今則差復矣。命善曰。湯劑連爲進御乎。上曰。連日進服矣。命善曰。王大妃殿氣候。若何。上曰。一樣矣。命善曰。惠慶宮氣候。何如。上曰。一樣矣。上曰。今日。政是天朗氣淸矣。命善曰。果然矣。上曰。早朝則日氣稍冷。以其麥秋而然乎。命善曰。日候如此。故麥農以臻大登云矣。徽之曰。臣聞野外之言。則春秋兩麥。俱爲大稔云。言念民事。實爲多幸矣。上曰。大臣進前奏事。命善曰。前因戶曹判書鄭尙淳所啓。關西鎭還變通事。令道帥臣探問。歸一論理狀聞之意。覆奏行會矣。卽見平安監司金華鎭狀啓。則以爲地方官之主管鎭還。徒爲邑鎭之弊。莫如使該鎭。依前擧行之爲便。其中民少穀多處。則參商移轉。俾除民弊。每當糶糴旣畢之後。各該地方官。摘奸其實數。則庶無濫分虧逋之患。請令廟堂。更爲稟處矣。列鎭之倉庫守令。旣難躬檢。奠居之土卒料賴。專在鎭穀。則今雖移屬本官。未必大有實效。而徒使鎭底之民。失其仰哺而已。道帥臣。旣已探問邑鎭。相議論啓。則民情之不願變通。推此可知。各鎭糶糴。依前使該鎭邊將。主管擧行。至於穀多處。量宜移轉。而畢分後留庫之摘奸。秋捧後實數之計開。令地方官檢飭。俾無如前紊亂之弊事。分付。何如。上曰。依爲之。出擧條命善曰。慶州府尹李鎭翼。靈光郡守李義寬。因道臣狀聞。自吏曹。囚家僮催促。今已屢月。而尙不下去云。不但曠官之可悶而已。事體所關。極爲未安。兩邑守令。令該曹各別嚴飭。當日內發送後草記事。分付。何如。上曰。依爲之。出擧條命善曰。見今農務方殷。未下直守令。一倂催促。使之不多日內辭朝。何如。上曰。依爲之。出擧條命善曰。全羅水使李東曄。方移喬桐府使。而本府雖曰移設統禦之號。而猶作陞資之窠。則與會寧府使無異。今此喬桐之移拜。有欠常格。該俯使李東曄。改差似宜矣。上曰。揆以資格。似當改差矣。命善曰。喬桐雖移統禦之號。猶作嘉善陞資之窠。則與會寧無異。未經兵使。先爲會寧府使者。不無一二前例。而終非常格。新除喬桐府使李東曄。改差。何如。上曰。依爲之。出擧條上曰。全羅水使。有誰可合人乎。樂性曰。姑未停當矣。上曰。姜五成。本以宣薦之人。居職殆過數十年。尙未得閫帥之任。可謂冤枉之甚矣。命善曰。論其凡節。地處頗好。才器亦奇。實合閫任。久矣。徽之曰。渠以儒家之人。而不能見重於武家。故尙此棲遲者。良以此也。上曰。年前吉州事。實緣橫逆而見遞矣。且聞其家常患不贍云。今此下敎。非爲其肥己而然也。抑或有裕於家居樣故耳。命善曰。聖敎誠好矣。上曰。李東曄。若陞兵使之秩。則後當爲亞將之任乎。命善曰。然矣。上曰。喬桐府使。誰當爲之乎。樂性曰。只有李鼎炳吳載熙數箇人矣。上曰。李鼎炳之爲人。甚善矣。徽之曰。以渠家言之。則必有異於他人矣。上曰。予欲以訓將。更除本兵之任。以贖前日之疵。而實無掌訓局之人。故尙此未能矣。善復曰。聖敎雖出恩念。而顧臣宿愆。尙切慙恧矣。上謂徽之曰。今兵判。繼卿前事。迭遷東西兩銓。實用嘉嘆。徽之曰。顧今臣家。門闌太侈。俯仰恩私。實不勝惶懍矣。上曰。前兵曹判書。其可引義不出乎。命善曰。今番則似難行公矣。徽之曰。金熤之許遞。亦可謂徑先矣。上曰。金熤許遞事。果何如。命善曰。此不過一時曲施之聖意。而此後則有難永副矣。上曰。其日上下。果爲徹宵而不寐矣。在上而必欲出肅。在下者不爲膺命。上下相持。事甚難處矣。然而旣引先訓。作爲處義。自上雖加敦迫。而若或終不出膺。則畢竟處置。極涉郞當矣。命善曰。其所處義。雖甚無怪。而若使因此而永免。則不但其人之可惜。在朝家。亦甚可惜矣。徽之曰。若使此人。居在銓曹。則足以爲激濁揚淸。而捨是則如此人物。必難易得矣。上曰。觀其爲人。殆同儒者貌樣。若使出而當政。或有齟齬生疎之事。則殊非全其美惜其人之意也。命善曰。雖使當政。必善爲之。決非以私行政之人矣。今若以此而永謝銓地。則極爲可惜矣。上曰。此後其子自入銓地。今於其父。俾遂其願。不害爲朝家禮使之道矣。徽之曰。其子又引私義。則是亦難矣。上曰。是則何可因此而更爲引義乎。命善曰。生訓先訓。亦有異焉。其子則不可以是而爲引義矣。上曰。其時事面。漸至難處。而終若不出。則實無區處之道矣。翌朝一出。可謂克全私義。又伸公體。是豈不大幸乎。命善曰。聖敎誠至當矣。命善曰。戶曹參判徐有隣。有司差下之後。尙不察任。今日賓對。又爲違牌。揆以處義。萬萬過當。從重推考。申飭行公。何如。上曰。依爲之。出擧條上曰。徐有隣之引嫌不出。極涉過當矣。命善曰。非但此人。至於兵判之又事違牌。亦甚太過矣。上曰。兵判之如是不出。又何事也。徽之曰。渠之引嫌。卽以連當三政。極涉過分。故如是違召矣。上曰。何足以此而遽作引義之端乎。卽爲行公事。自政院申飭。上曰。訓將。曾當兵判。爲幾月乎。善復曰。只當三箇月矣。上曰。訓將與吏判。爲同庚乎。善復曰。然矣。上曰。吏判則行步凡節。果能善爲。而卿則何如是衰頹之甚也。善復曰。年滿之中。賤疾層加。其爲衰敗日益甚矣。樂性曰。臣亦强作從仕。而精神筋力。實無可言矣。上曰。領府事近益衰頹。予切爲悶矣。命善曰。非但年滿七耋。加以疾𧏮。故日益摧頹云矣。徽之曰。近聞耳聾漸痼云。是亦可悶矣。上曰。好得休息。予用嘉嘆。命善曰。此是聖恩攸賜。臣等。實不勝欽頌矣。上曰。鄭判府事。何當造朝乎。徽之曰。禫制在於是月。故姑未出仕矣。上曰。古則有禫月行公者矣。命善曰。果有一人行之者。而遽遭臺彈矣。上曰。鶴城君。年至九耋。善爲行步。輒見其人。不勝興愴矣。命善曰。聖孝惟篤。宣此下敎。臣等。亦不勝興感矣。徽之曰。實錄校讐堂上金履素。方帶摠管之任。有妨史役。摠管。今姑許遞。何如。上曰。依爲之。出擧條命善曰。詞訟之任。侍衛之職。亦必有相妨處。漢城判尹金魯鎭。刑曹參判洪秀輔所帶摠管。一體許遞。何如。上曰。依爲之。出擧條上曰。吏判如無可奏之事。先退開政。若有當出之窠。則不待傳旨下者。卽爲差擬。可也。仍命書傳敎曰。政官牌招開政。樂性承命退出。上曰。備堂牌去來催促。若已入來。直爲入侍事。分付。賤臣承命出。與兵曹判書李衍祥。禮曹判書鄭民始。戶曹參判徐有隣。偕入進伏。善復曰。各軍門哨官西北武士。例有各一窠。而北關則皆有之。西邊則無上來求仕者。不得塡差。而日前御營哨官有窠。西邊人擬除。此後則依兵將圖說所載。各軍門隨窠收用。以示朝家軫恤邊武之意似好。出擧條申飭。何如。上曰。好矣。依爲之。出擧條善復曰。曾以軍器修補事。兼料米。果爲劃得於戶曹。而以日前焰哨庫失火之後。其所劃得之物。將用於庫舍改輯之役。今此軍器物力。更爲請得然後。可以造成矣。上曰。焰哨庫。何爲以見災乎。善復曰。火出石灰之中。而若不趁卽救滅。則城中將見遍被其災矣。幸此禁將。以其居近之故。聞卽來救。以爲撲滅矣。上曰。卿以何術。卽爲救滅乎。敬懋曰。塞其川渠。汲水以滅矣。上曰。火車入於燒燼乎。善復曰。火車則適置他所。幸而得免。火門則盡爲燒燼矣。上曰。戶判有何好道理乎。尙淳曰。訓局兼料米。例以本曹。劃送當年條。而見今本曹之穀簿枵然。雖以一年條。自京萬無區劃之道。依庚辰作錢例。以關西小米。量宜劃給。似好矣。上曰。庚辰年。曾有作錢之事乎。命善曰。此是年年生耗之米。而果有作錢之事。依舊例移劃此米。似甚使宜矣。善復曰。計其物力。則以一年條。有難繼當。劃得三年條然後。可以修補矣。上曰。三年條。當爲幾石乎。尙淳曰。數至五千餘石。而此數實難劃給矣。上曰。今此都監。極甚凋殘。全不成樣。雖或優給。抑亦無妨矣。命善曰。聖敎誠然。限以五千石除給。亦甚爲宜矣。善復曰。今此經費中。實無取用之物。故如是仰奏矣。命善曰。定其數爻然後。可以定奪矣。善復曰。若非五千石。則實難當用矣。尙淳曰。計其五千石。則劃爲三年條矣。善復曰。訓局兼料事。與戶判相議。則折半先爲還送云。而日前又有失火之事。改修之際。所入物力甚多。目下經費苟艱。不敢別爲仰請。而兼料米。盡爲推來。則一年條移用於庫舍改建。軍器修補之役。下詢大臣。處之。何如。上曰。戶判。亦陳所見。戶曹判書鄭尙淳曰。訓局軍兵兼料米。自是應爲上下者。不可一向靳持。而第庚辰作米停罷之後。本曹事勢。雖一年條。猶難自京區劃。況三年當送之數。至爲五千二百餘石之多。曹中所儲。萬無推移之道。臣意則關西稅收米。旣是本曹穀物。而曾前亦有以兼料米二千石。逐年劃送訓局之事。今亦於此米中。限一千七百四十石。姑先許劃。使之一體作錢取用。自明年仍爲定式擧行。似涉便好矣。上曰。大臣之意。何如。領議政徐命善曰。聞戶判之言。兼料米。雖使輸送。卽今經費。實無推移之道。勢將以關西穀。請得以送云。如欲先送兩年條。則量其分數。猶不下五千石。訓局形勢。近甚凋殘。且有目下修輯之役。關西小米五千石兼料代。特許劃給。似甚便宜矣。上曰。依爲之。出擧條上曰。內庫軍器。尙未修造。此亦可悶矣。見今卿病益差。從近董役。可也。善復曰。此件物力。亦甚艱乏。有難一時造成矣。命善曰。在前如此之時。關西小米及甲冑價米。有移劃之事。今亦依舊例。以爲劃給。似宜矣。善復曰。頃因下敎。內帑庫所傷軍器。或折半或三分一新造事。物力磨鍊。則將爲一萬七千兩之多。所入物力。下詢大臣。爲先限萬餘兩。以甲冑價米。關西小米。從便區劃。何如。上曰。大臣之意。何如。領議政徐命善曰。臣與訓將。量其分數。則必得關西小米三千石及甲冑十部價米然後。庶可以分排入用。依此數先爲劃給。似好矣。上曰。依爲之。出擧條上曰。凡於造弓。何必以黑角爲哉。若以交子弓造成。則可謂價廉而用便。未知如何。善復曰。臣果聞之。彼國之人。皆以櫰木造弓。而力甚堅勁。射亦便利云。我國亦以櫰木造成。則似甚便宜矣。上曰。造弓時。必以榦事人着役而後。若有頉。則自當其罪。果有善造。則必賞其勞。卿以此意。另加指揮。可也。命善曰。着役之人。必以勤實者擇定。則合爲宜矣。上曰。非但此也。或有差備中出入之事。必爲擇差。可也。善復曰。別擇富實之人。則似無犯科之事矣。善復曰。本寺方有鳥銃萬餘柄。移送江華。則似甚合宜。惟在自上處分矣。上曰。江都亦有失火之慮。不必移送矣。善復曰。且有倭劍七柄。而皆以純金用飾。故今玆藏置矣。上曰。此劍。從何處得來乎。善復曰。似是壬辰後所得之物矣。上曰。倭劍近無所儲。何以則有求買之道乎。善復曰。若以私貿。則可得爲五十餘柄矣。上曰。善爲經紀也。善復曰。第當貿取矣。上曰。甲冑亦當造成。向者火燼中鱗鐵。可以仍用乎。民始曰。可以取用云矣。善復曰。若造甲胃。則內附之帛。以泉流庫所儲帛取用。似好矣。命善曰。此是年久腐傷之物。而似難入用矣。善復曰。擇取其中。則豈無合用之帛乎。尙淳曰。此是譯官輩。以債代納之物。而取其未傷者。以爲試用。則亦或無妨矣。命善曰。箭羽近甚難得。取用北關。似好矣。上曰。若取鵰羽。則有關民弊。亦爲軫念處矣。善復曰。略取以用。則實無爲害矣。上曰。卿其商量爲之。尙淳曰。關西所儲木。年久朽傷。全無可用。趁此時減價出賣。似甚便好矣。命善曰。厥木雖致腐傷。仍爲儲置。則或有可用處。不賣爲宜矣。徽之曰。旣至腐傷。則置之無益。雖減價賣之。如得數萬金。則國之所得。亦甚不些。趁今出賣。誠得宜矣。上曰。惠堂所見。何如。民始曰。放賣之價。旣不至數萬金。則全數出賣。實非得計矣。善復曰。各軍門。若有如此腐傷之木。則盡爲出賣。今此發賣。抑爲無妨矣。民始曰。若其出賣之後。綿農失業。則救無善策。臣謂賣之不便矣。命善曰。禮判之言。誠宜矣。徽之曰。揆以事面。則掌賣之監司。必爲嫌避矣。上曰。重建都監用餘木。何以爲之乎。善復曰。已爲區處矣。上曰。皮物。卽是軍門陰兩之備。而一自經火之後。全無所存。雖或有若干所儲之件。年久蠧生。便作無用之物。是實可悶矣。今若擇其可用者。則僅至十餘丈云。卿其廣搜。限以百數。從速備充。可也。民始曰。見今求聚。僅至敎十張。從當次次貿取矣。上曰。今此筒箇。略或有所儲之件。而每有賜給之典。故輒致難繼之境。自軍門。限數年進上條。先爲取用。何如。善復曰。此則各軍門。有難豫納矣。命善曰。各軍門例納筒箇。當爲幾件乎。善復曰。一年所納。只爲五件。而式年則加三部矣。上曰。如難此數。則折半以納。可也。尙淳曰。蠶壇碑。今當改立。而前面則先朝御筆也。陰刻則麟漢所書也。聞其本石。極甚堅厚云。琢磨後面。以爲改刻。似甚便宜。且正書人。豫爲稟定然後。可以始役矣。上曰。姑待後日更稟。可也。上命臺諫進前。掌令任濟遠進伏啓曰。新除授掌令洪宗藎。時在洪忠道忠州地。請斯速乘馹上來事。下諭。上曰。依啓。上曰。禮判。明日入來內閣。可也。仍命次對諸臣先退。上命書傳敎曰。都承旨聞有實𧏮。許遞。前望單子入之。上曰。金文淳出牌乎。亨逵曰。以其未交龜之前。姑未出牌矣。命書傳敎曰。水原府使當日辭朝。上曰。輪對官入侍。出榻敎賤臣承命出。與忠勳都事尹得弘。禁府都事趙時淳。敦寧參奉趙象存。儀賓都事金履基。戶曹正郞李禹圭。偕入進伏。上曰。職姓名。對曰。忠勳都事尹得弘矣。上曰。是誰也。亨逵曰。故判書尹得養之兄矣。上曰。有職掌乎。對曰。只掌賜與田畓次知看檢矣。上曰。遺在幾何乎。對曰。錢二萬兩零。米三千石零矣。上曰。有所懷乎。對曰。無有矣。命得弘先退。時淳進伏。上曰。職姓名。對曰。禁府都事趙時淳矣。上曰。是誰也。對曰。故相臣趙相愚之曾孫矣。上曰。爾與豐陵兄弟爲幾寸乎。對曰。爲七寸姪矣。上曰。爾今觀科乎。對曰。然矣。上曰。各體幾許做得乎。對曰。略有所做矣。上曰。爾以何窠。移除是職乎。對曰。以義盈奉事相換矣。上曰。有職掌乎。對曰。只參奉敎推鞫矣。上曰。若無推鞫。則掌何事乎。對曰。無有矣。上曰。移除是職。爲幾月乎。對曰。今爲四箇月矣。上曰。爾是回公都事乎。對曰。今則僅免是役矣。命時淳先退。象存進伏。上曰。職姓名。對曰。敦寧參奉趙象存矣。上曰。是誰也。對曰。故判書趙復陽五代孫矣。上曰。爾爲奉祀孫乎。對曰。然矣。上曰。有職掌乎。對曰。只守譜閣矣。上曰。有所懷乎。對曰。無有矣。命象存先退。履基進伏。上曰。職姓名。對曰。儀賓都事金履基矣。上曰。是誰也。亨逵曰。故相臣金昌集曾孫矣。上曰。久未相見。爾往何處乎。亨逵曰。連在外邑。已經府使之任矣。上曰。筮仕在於何年乎。對曰。始於戊寅矣。上曰。曾經桂坊乎。對曰。未經矣。亨逵曰。此人則有異他人。故至於衆人供職之地。不得從仕矣。上曰。與金履長。爲幾寸乎。亨逵曰。爲四寸親矣。上曰。面貌極豐。氣骨頗健。似不終老於蔭路矣。今當此年。想到故相臣。予心益切愴感矣。亨逵曰。向者元陵擧動時所下傳敎。臣與此人。聚首奉覽。不勝感泣矣。上曰。爾與金用謙。爲幾寸乎。對曰。爲六寸孫矣。命履基先退。禹圭進伏。上曰。職姓名。對曰。戶曹正郞李禹圭矣。上曰。知中樞。近得無𧏮乎。對曰。別無大段疾𧏮矣。上曰。今此下詢之敎。傳於爾父。可也。禹圭起伏訖。上曰。有職掌乎。對曰。掌糧餉色矣。上曰。遺在。頃有下詢。不必重問矣。有所懷乎。對曰。待罪是職。姑未多朔。故未能知得弊瘼矣。命禹圭先退。命亨逵書右尹李敬養。大司諫任希曾。司諫沈命德。修撰李頤祥疏批訖。命退。承史以次退出。